Gvardeiskas (Kaliningradas) - Vikipedija

# Gvardeiskas (Kaliningradas)

### Straipsnis iš Vikipedijos, laisvosios enciklopedijos.

Gvardeiskas. Turgaus aikštė

Gvardeiskas - (liet. Sugubriai, Tepliuva, Tepliava vok. Tapiau, rus. Гвардейск) - miestas Kaliningrado srities centrinėje dalyje, 40 km į rytus nuo Kaliningrado. Koordinatės 54°39′″N, 21°04′″E. Gvardeisko rajono (rus. Гвардейский район) centras.

## [taisyti] Istorija

Įkurtas 1260 m. vietoje senovės prūsų Sugūbrio pilies, stovėjusios Deimos ir Priegliaus upių santakoje. Kryžiuočiai, sudeginę prūsų pilį ir gyvenvietę, pradėjo statyti savo pilį, kuri 1280 – 1301 m. buvo komturo rezidencija. 1283 – 1290 m. pastatyta nauja akmeninė pilis. 1395 m. ištiesinta Deimos upės vaga. Nuo 1450 m. miestas vokiškai vadinamas Tapiau.

1457 m. kai lenkai ir čekai užėmė Teutonų ordino sostinę Marienburgą, ordino didžiojo magistro rezidencija buvo perkelta į Karaliaučių, o archyvas 1469 m. į Tapiau pilį, kur jis išbuvo iki 1722 m. 1502 m. pastatyta bažnyčia. 1568 m. kovo 20 d. Tapiau mirė Prūsijos valstybės įkūrėjas Albrechtas Hohenzolernas. 1722 m. balandžio 6 d. Prūsijos karalius Fridrichas Vilhelmas Tapiau suteikė Kulmo miesto teisę ir herbą. 1879 m. įkurta senelių prieglauda, 1902 m. atidaryta silpnapročių ligoninė, 1904 mn. pradėtas leisti miesto laikraštis.

1758 m. miestą buvo užėmusi Rusijos kariuomenė, o 1807 m. prancūzai. Pirmajam pasauliniam karui prasidėjus rusai apšaudė miestą iš sunkiosios artilerijos. Kilus gaisrams žuvo miesto archyvas. Antrajame pasauliniame kare miestas gerokai nukentėjo. 1945 m. sausio 25 d. miestą užėmė rusų kariuomenė. 1946 m. balandžio 7 d. įkurtas Tapiau rajonas. 1946 m. rugsėjo 7 d. TSRS Aukščiausiosios Tarybos prezidiumo įsaku pakeistas miesto ir rajono centro pavadinimas. Tapiau pavadintas Gvardeisku, t. y. gvardiečių miestu, o rajonas - Gvardeisko rajonu.

## [taisyti] Gyventojai

1939 m. mieste buvo 9272 gyventojai. Didelė dalis vietinių gyventojų artėjant karo frontams pasitraukė į Vakarus. Bet jau 1946 m. rugsėjo mėn. iš Rusijos atvyko pirmieji sąstatai su persikėlėliais. 1947 m. spalio 11 d. TSRS Ministrų Taryba priėmė slaptą nutarimą Nr. 3547 – 1169 – C „Dėl vokiečių perkėlimo iš Kaliningrado srities į Vokietijos tarybinę okupacinę zoną“. Jau pavasarį likusieji vietiniai gyventojai buvo jėga susodinti į geležinkelio vagonus ir išvežti.

2002 m. gyventojų surašymo duomenimis Gvardeiske buvo 14 572, 2005 m. - 13 800 gyventojų.

Mieste gimė dailininkai Lovis Korintas (1858—1925 m.) ir Ernstas Molenhaueris.

## [taisyti] Ekonomika

Mieste veikia makaronų fabrikas, mėsos kombinatas, duonos ir konditerijos įmonė, sūrinė, kojinių mezgykla.

## [taisyti] Nuorodos

- Gvardeiskas - Tapiau

Rodomas puslapis "http://lt.wikipedia.org../../../g/v/a/Gvardeiskas_%28Kaliningradas%29_ea8d.html"

Kategorija: Kaliningrado sritis

##### Views

- Straipsnis
- Aptarimas
- Dabartinė versija

##### Paieška

##### Kitomis kalbomis

- Чăвашла
- Deutsch
- English
- Esperanto
- Hrvatski
- 한국어
- Polski
- Русский
- Српски / Srpski
- Svenska